MEGA รุกขยายกำลังผลิต-หาโอกาส M&A ย้ำเป้ารายได้ปีนี้โต 10%
MEGA รุกขยายกำลังผลิต รองรับผลิตภัณฑ์ใหม่ พร้อมเดินหน้าหาโอกาสลงทุนซื้อกิจการ-ร่วมทุนเพิ่ม ย้ำเป้ารายได้ปีนี้โต 10% คาดผลักดันผลงานปี 66-68 โตเท่าตัว
MEGA รุกขยายกำลังผลิต รองรับผลิตภัณฑ์ใหม่ พร้อมเดินหน้าหาโอกาสลงทุนซื้อกิจการ-ร่วมทุนเพิ่ม ย้ำเป้ารายได้ปีนี้โต 10% คาดผลักดันผลงานปี 66-68 โตเท่าตัว
31 พ.ค. 2565

นางสาวสุจินตนา บุญวรภัทร นักลงทุนสัมพันธ์ บริษัท เมก้า ไลฟ์ไซแอ็นซ์ จำกัด (มหาชน) หรือ MEGA เปิดเผยผลการดำเนินธุรกิจของบริษัทผ่านงาน Opportunity Day จัดโดยตลาดหลักทรัพย์แห่งประเทศไทย ในวันที่ 30 พ.ค. 2565 ว่าผลการดำเนินงานไตรมาส 1/2565 มีรายได้ 3,820 ล้านบาท เติบโต 16.8% เทียบกับช่วงเดียวกันเมื่อปีก่อน ขณะที่กำไรสุทธิไตรอยู่ที่ 614 ล้านบาท เพิ่มขึ้นถึง 84% จากงวดเดียวกันของปีก่อนมีกำไรสุทธิ 334 ล้านบาท
ด้านนายวิเวก ดาวัน ประธานเจ้าหน้าที่บริหาร MEGA เปิดเผยถึงทิศทางการดำเนินธุรกิจต่อจากนี้ว่า เตรียมลงทุนในการออกผลิตภัณฑ์ใหม่จำนวน 537 ล้านบาท ซึ่งงบในการออกผลิตภัณฑ์ดังกล่าวเป็นการขยายโรงงานและเสริมกำลังการผลิตเพื่อรองรับในการออกผลิตภัณฑ์ใหม่ รวมไปถึงเตรียมเงินจำนวนกว่า 100 ล้านบาท เพื่อนำไปปรับปรุงโรงงานให้มีความทันสมัยมากขึ้น
รวมไปถึงยังเปิดโอกาสและมองหาการลงทุนใหม่ ทั้งในรูปแบบของการควบรวมกิจการ (M&amp;A) และการร่วมทุน (JV) อยู่ตลอด ที่ผ่านมามีการศึกษามาบ้างแล้วแต่ยังคงไม่มีข้อสรุปที่ชัดเจน เพราะต้องใช้ระยะเวลาในการศึกษา และรอดูช่วงจังหวะที่เหมาะสมในการลงทุน เบื้องต้นวางงบประมาณในส่วนนี้ไว้ราว 345 ล้านบาท
ทั้งนี้ยังคงตั้งเป้ารายได้ปี 2565 เติบโต 10% ขณะที่ยังคงมั่นใจว่าจะสามารถผลักดันผลประกอบการให้เป็นไปตามเป้าหมายที่วางไว้ภายในปี 2566-2568 จะมีกำไรสุทธิที่เติบโตเพิ่มเป็นเท่าตัว หรือแตะที่ระดับ 2,400-2,500 ล้านบาท